Ulv skutt i Oppland
Natt til tirsdag var det kommunale jaktlaget i Nord-Fron kommune plassert på en post i Skåbufjella i Nord-Fron kommune i Oppland, hvor en ulv hadde gjort store skader på beitedyr i starten av juli, melder NRK. En av jegerne skjøt først ulven, som deretter stakk av. Jaktlaget varslet Fylkesmannen i Oppland og Statens naturoppsyn (SNO), som startet skadesøk med hund etter ulven. Ulven ble avlivet tirsdag formiddag. Det var på forhånd gitt fellingstillatelse på én ulv i området. I begynnelsen av juli bevilget miljøvernminister Bård Vegar Solhjell (SV) to millioner kroner til skadeforebyggende tiltak mot rovdyr til Hedmark og Oppland. Til sammen har 37 lam og søyer blitt drept eller avlivet etter ulveangrep i Skåbufjella, mens rundt 40 er savnet. Hittil i år har totalt 1568 beitedyr blitt drept av rovdyr, ifølge Rovdata.
En ulv ble skutt ved Skåbufjella i Nord-Fron kommune i Oppland natt til tirsdag.